Afrikaanse kiesers: Dis Steenhuisen vs. GroenewaldDr. Pieter Groenewald. (Foto: VF Plus) Die vonke het behoorlik gespat by die Woordfees op Stellenbosch toe die waarnemende DA-leier, John Steenhuisen, en die VF Plus-leier, dr. Pieter Groenewald, in ŉ debat oor die belange van Afrikaanse kiesers teen mekaar te staan gekom het. Die saal was stampvol en soms raserig. Ter sprake was ŉ meningsverskil oor watter party se politieke model die belange van Afrikaanssprekendes die beste dien. Die DA-standpunt is dat Afrikaanse taal- en kultuurbelange ten beste gedien word deur ŉ party soos die DA, waar mense van alle rasse en tale Afrikaanse belange bepleit, omdat die party vir alle tale se taal- en kultuurregte opstaan. As voorbeeld van die mate waartoe die DA dit doen, het Steenhuisen verwys na die DA-LP vir Stellenbosch, dr. Leon Schreiber, wat aan die voorpunt staan van die stryd om die handhawing en uitbou van Afrikaans as onderrig- en leertaal aan die Universiteit Stellenbosch. Steenhuisen meen boonop die feit dat al die VF Plus se LP’s wit is, voed die persepsie buite die Afrikaanse leefwêreld dat Afrikaanse kwessies net wit kwessies is, terwyl dit nie die geval is nie. Groenewald het weer aangevoer dit is nie vir ŉ breë kerk (diverse party) soos die DA moontlik om Afrikaanse belange na behore te dien nie, omdat die DA (volgens Groenewald) daarop fokus om die ANC te ontsetel en dus kompromieë in die belangepolitiek sal aangaan ter bevordering van die getallepolitiek. As voorbeeld hiervan het Groenewald verwys na die DA se hantering van die Elana Barkhuizen-geval op Schweizer-Reneke, en die DA-LPW Khume Ramalifho se redelik ondersteunende ingesteldheid teenoor die Gautengse LUR vir onderwys in Gauteng, Panyaza Lesufi. Dié maak geen geheim van sy afkeer van Afrikaanse enkelmediumskole nie. Groenewald het benadruk dat die VF Plus as vegter vir minderheidsregte baie sterker sal opstaan vir die taal- en kultuurregte van Afrikaanse mense. As teken van die party se sukses op hierdie terrein, het hy verwys na ŉ toekenning wat die VF Plus sowat 20 jaar gelede van die Pan-Suid-Afrikaanse Taalraad (PanSAT) hiervoor ontvang het.